पहली घटना में- तथाकथित बाबाओं का खौफ़नाक चेहरा बेनक़ाब होने से लोगों की आस्था (अंध आस्था) पर चोट पँहुची है। उनकी काली करतूत सामने आने से यह तो उम्मीद बँधी है कि हमारी न्याय व्यवस्था आगे भी समाज में विकृति और अंधविश्वास का जाल फैलाने वाले इन ढोंगी बाबाओं के मायाजाल के सारे रास्ते बंद करने का इंतजाम करेगी, ताकि भोली- भाली जनता उनके मायाजाल से मुक्त हो सके। वैसे ऐसे बाबाओं के अनुयाइयों को भोली-भाली ठीक नहीं होगा; क्योंकि इन बाबाओं के जो भी अनुयायी और भक्त हैं , वे सब इसी समाज के प्राणी हैं। बड़े-बड़े व्यापारी, राजनेता, नौकरशाह सभी तो इनके दरबार में मत्था टेकने जाते हैं। सही मायने में कहें तो इन बाबाओं के बेनक़ाब होने से मासूम बच्चों की जिंदगी को नरक बनाने से रोका जा सकेगा। न जाने कितनी बच्चियों को कैद में रखकर इन बाबाओं ने उनका बचपन छीन लिया है।